20.1.2023
RO
Jurnalul Oficial al Uniunii Europene
C 20/5
ADOPTĂ PREZENTA RECOMANDARE:
CAPITOLUL I: OBIECTIV, DOMENIU DE APLICARE ȘI STABILIREA PRIORITĂȚILOR
1.
Prezenta recomandare stabilește o serie de acțiuni specifice la nivelul Uniunii și la nivel național pentru a sprijini și a spori reziliența infrastructurii critice, în mod voluntar, cu accent pe infrastructura critică cu o relevanță transfrontalieră semnificativă și care se regăsește în sectoare-cheie identificate, cum ar fi energia, infrastructura digitală, transporturile și spațiul.
Aceste acțiuni specifice constau în îmbunătățirea gradului de pregătire, consolidarea răspunsului și cooperarea internațională.
2.
Informațiile transmise în vederea îndeplinirii obiectivelor prezentei recomandări, care sunt confidențiale în temeiul normelor Uniunii și al normelor naționale, precum și al normelor privind secretul comercial, ar trebui să facă obiectul schimbului de informații cu Comisia și cu alte autorități relevante numai dacă acest lucru este necesar pentru buna aplicare a prezentei recomandări.
Prezenta recomandare nu afectează protecția intereselor esențiale legate de securitatea națională, siguranța publică sau apărarea statelor membre și niciun stat membru nu ar trebui să aibă obligația de a face schimb de informații care aduc atingere acestor interese.
CAPITOLUL II: O MAI BUNĂ PREGĂTIRE
Acțiuni la nivelul statelor membre 3.
Statele membre ar trebui să aibă în vedere o abordare multirisc atunci când își actualizează evaluările riscurilor sau analizele lor echivalente existente, în concordanță cu caracterul evolutiv al amenințărilor actuale la adresa infrastructurii lor critice, în special în sectoarele-cheie identificate și, dacă este posibil, în toate sectoarele vizate de viitorul nou cadru juridic aplicabil entităților critice.
4.
Statele membre sunt invitate să accelereze lucrările pregătitoare și să adopte măsuri de consolidare a rezilienței, dacă este posibil, astfel cum se prevede în viitorul cadru juridic aplicabil entităților critice, cu un accent deosebit pe cooperare și pe schimbul de informații relevante între statele membre și cu Comisia, pe identificarea entităților critice cu o relevanță transfrontalieră semnificativă și pe consolidarea sprijinului acordat entităților critice identificate în vederea îmbunătățirii rezilienței acestora.
5.
Statele membre ar trebui să sprijine formarea experților, exercițiile și schimbul între experți de bune practici și de învățăminte desprinse.
Statele membre ar trebui să încurajeze experții să participe la platformele de formare existente, atât naționale, cât și internaționale, de exemplu în cadrul UCPM.
6.
Statele membre ar trebui să încurajeze și să sprijine operatorii infrastructurii critice, cel puțin din sectorul energetic, să efectueze teste de rezistență, în conformitate cu principiile convenite de comun acord la nivelul Uniunii, atunci când acest lucru este util.
Testele de rezistență ar trebui să evalueze reziliența infrastructurii critice la amenințări antagoniste provocate de om.
Prin urmare, statele membre ar trebui să urmărească să identifice infrastructura critică relevantă care urmează să fie testată și să se consulte cu operatorii infrastructurii critice relevanți cât mai curând posibil și nu mai târziu de sfârșitul primului trimestru al anului 2023.
În plus, statele membre ar trebui să sprijine operatorii infrastructurii critice pentru ca aceștia să efectueze aceste teste cât mai curând posibil și să urmărească să le finalizeze până la sfârșitul anului 2023, în conformitate cu dreptul intern.
Consiliul intenționează să evalueze situația testelor de rezistență până la sfârșitul lunii aprilie 2023.
7.
Având în vedere evoluția rapidă a amenințărilor la adresa infrastructurii critice, menținerea unui nivel ridicat de protecție este de o importanță vitală.
Statele membre sunt încurajate să aloce resurse financiare suficiente pentru consolidarea capacităților autorităților lor naționale relevante și să le sprijine, astfel încât să poată spori reziliența infrastructurii critice.
De asemenea, statele membre sunt încurajate să aloce resurse financiare suficiente autorităților responsabile cu gestionarea incidentelor de securitate cibernetică de mare amploare, să le sprijine și să se asigure că echipele lor de intervenție în caz de incidente de securitate informatică (CSIRT) și autoritățile lor competente sunt pe deplin mobilizate în cadrul rețelei CSIRT și, respectiv, al EU-CyCLONe.